酬永樂劉秘校四洞詩
作者：司馬光
朝代：宋

paragraphs: 貧居苦湫隘，無術逃炎曦。
穿地作幽室，頗與朱夏宜。
寛者容一席，狹者分三支。
芳草植中唐，嘉卉周四垂。
詎堪接賓宴，適足供兒嬉。
自問安取法，前脩果慕誰。
非如太古民，營窟避寒威。
又非學射人，空石專致思。
又非沮漆俗，陶復習西夷。
又非楚司馬，金奏相賓儀。
又非鄭伯有，壑谷甘糟醨。
又非越王子，丹宂免憂危。
又非張巨和，崇巖立師資。
所慕於陵子，欲效蚓所爲。
微竅足藏身，槁壤足充饑。
養生既無憾，此外安敢知。
唯祈膏澤布，歌嘯樂餘滋。
豈羞泥塗賤，甘受高明嗤。
何言清尚士，善頌形聲詩。
困剝固未嘗，井復敢終辭。